CELEX: 32011D0831
Language: el
Date: 2011-12-01 00:00:00
Title: 2011/831/ΕΕ: Απόφαση του Συμβουλίου, της 1ης Δεκεμβρίου 2011 , για τις πρακτικές και διαδικαστικές ρυθμίσεις με σκοπό τον διορισμό από το Συμβούλιο τεσσάρων μελών της ευρωπαϊκής ομάδας για τη θέσπιση δράσης της Ευρωπαϊκής Ένωσης για το Σήμα Ευρωπαϊκής Πολιτιστικής Κληρονομιάς

14.12.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 330/23
            
         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 1ης Δεκεμβρίου 2011
   για τις πρακτικές και διαδικαστικές ρυθμίσεις με σκοπό τον διορισμό από το Συμβούλιο τεσσάρων μελών της ευρωπαϊκής ομάδας για τη θέσπιση δράσης της Ευρωπαϊκής Ένωσης για το Σήμα Ευρωπαϊκής Πολιτιστικής Κληρονομιάς
   (2011/831/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση αριθ. 1194/2011/ΕΕ του Ευρωπαϊκού Κοινοβουλίου και του Συμβουλίου της 16ης Νοεμβρίου 2011 σχετικά με τη θέσπιση δράσης της Ευρωπαϊκής Ένωσης για το Σήμα Ευρωπαϊκής Πολιτιστικής Κληρονομιάς (1), και ιδίως το άρθρο 8,
   Εκτιμώντας τα ακόλουθα:
   
               (1)
            
            
               Το άρθρο 8 της απόφασης αριθ. 1194/2011/ΕΕ προβλέπει ότι συγκροτείται ευρωπαϊκή ομάδα ανεξάρτητων εμπειρογνωμόνων («ευρωπαϊκή ομάδα») και ότι η ομάδα αυτή περιλαμβάνει δεκατρία μέλη που διορίζονται από τα ευρωπαϊκά θεσμικά όργανα και οργανισμούς, εκ των οποίων τέσσερα μέλη διορίζονται για τριετή θητεία από το Συμβούλιο.
            
         
               (2)
            
            
               Κάθε θεσμικό όργανο και οργανισμός θα πρέπει να επιδιώκει να αλληλοσυμπληρώνονται κατά το δυνατόν οι αρμοδιότητες των μελών της ευρωπαϊκής ομάδας που διορίζει.
            
         
               (3)
            
            
               Κατά τον χρόνο υποβολής υποψηφιοτήτων για τις θέσεις των μελών της ευρωπαϊκής ομάδας, τα κράτη μέλη που διαθέτουν ήδη έναν ή περισσότερους εμπειρογνώμονες στην εν λόγω ομάδα οι οποίοι διορίστηκαν από θεσμικό όργανο ή οργανισμό πλην του Συμβουλίου ενθαρρύνονται να λαμβάνουν υπόψη την ενίσχυση της ίσης εκπροσώπησης των κρατών και των δύο φύλων εντός της ευρωπαϊκής ομάδας όταν αποφασίζουν τη συμμετοχή τους στη διαδικασία.
            
         
               (4)
            
            
               Είναι σκόπιμο το Συμβούλιο να αποφασίζει τις πρακτικές και διαδικαστικές ρυθμίσεις για τον διορισμό των τεσσάρων της μελών της ευρωπαϊκής ομάδας.
            
         
               (5)
            
            
               Οι ρυθμίσεις αυτές θα πρέπει να είναι δίκαιες, εύκολα υλοποιήσιμες, αμερόληπτες και διαφανείς, και θα πρέπει να εξασφαλίζεται ότι τα μέλη που διορίζονται στην ευρωπαϊκή ομάδα εκπληρούν δεόντως τις υποχρεώσεις τους.
            
         
               (6)
            
            
               Οι ρυθμίσεις αυτές θα πρέπει να αναπροσαρμοσθούν, εφόσον απαιτηθεί, βάσει των αποτελεσμάτων των αξιολογήσεων της δράσης για το Σήμα Ευρωπαϊκής Πολιτιστικής Κληρονομιάς, κατά τα προβλεπόμενα στο άρθρο 18 της απόφασης αριθ. 1194/2011/ΕΕ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το Συμβούλιο αποφασίζει τον διορισμό τεσσάρων μελών της ευρωπαϊκής ομάδας σύμφωνα με τις πρακτικές και διαδικαστικές ρυθμίσεις του άρθρου 2.
   Άρθρο 2
   1.   Τα κράτη μέλη καλούνται να υποβάλουν υποψηφιότητες για τις θέσεις των μελών της ευρωπαϊκής ομάδας. Η συμμετοχή των κρατών μελών στη διαδικασία είναι προαιρετική. Κάθε κράτος μέλος έχει το δικαίωμα να προτείνει έναν μόνο υποψήφιο. Για να εξασφαλισθεί ισόρροπη γεωγραφική εκπροσώπηση, τα κράτη μέλη που διαθέτουν εμπειρογνώμονες που διορίστηκαν από το Συμβούλιο για την προηγούμενη θητεία αποκλείονται από τη συμμετοχή.
   2.   Οι υποψηφιότητες υποβάλλονται γραπτώς και αποδεικνύουν σαφώς ότι ο εκάστοτε υποψήφιος είναι ανεξάρτητος εμπειρογνώμονας με σημαντική πείρα και ειδικές γνώσεις στους τομείς που συνδέονται με τους στόχους της δράσης και δεσμεύεται να εργαστεί στην ευρωπαϊκή ομάδα, σύμφωνα με τις απαιτήσεις που καθορίζονται στο μέρος 1 του παραρτήματος. Οι υποψηφιότητες περιλαμβάνουν επίσης δεόντως υπογεγραμμένη δήλωση, ως έχει στο μέρος 2 του παραρτήματος.
   3.   Οι υποψηφιότητες εξειδικεύουν, για κάθε υποψήφιο, μία εκ των κατωτέρω βασική κατηγορία εμπειρογνωσίας:
   
               —
            
            
               ιστορία και πολιτισμοί της Ευρώπης,
            
         
               —
            
            
               εκπαίδευση και νεολαία,
            
         
               —
            
            
               πολιτιστική διαχείριση, περιλαμβανομένης της πολιτιστικής κληρονομιάς,
            
         
               —
            
            
               επικοινωνία και τουρισμός.
            
         4.   Γίνεται κλήρωση μεταξύ των υποψηφιοτήτων που κάνει δεκτές η αρμόδια προπαρασκευαστική ομάδα του Συμβουλίου, με σκοπό την επιλογή ενός υποψηφίου για καθεμία από τις τέσσερις κατηγορίες που αναφέρονται στην παράγραφο 3. Το πρώτο όνομα που κληρώνεται για κάθε κατηγορία θεωρείται ως επιλεγέν. Το Συμβούλιο εγκρίνει στη συνέχεια τη συγκεκριμένη επιλογή.
   5.   Εάν δεν υπάρχουν υποψήφιοι σε μία ή περισσότερες κατηγορίες, κληρώνεται επιπλέον ένας ή περισσότεροι υποψήφιοι από τις κατηγορίες στις οποίες υπάρχουν οι περισσότεροι υποψήφιοι. Εάν υπάρχει ένας μόνο υποψήφιος σε μία συγκεκριμένη κατηγορία, ο υποψήφιος αυτός θεωρείται επιλεγείς χωρίς κλήρωση.
   6.   Εάν ένα μέλος της ευρωπαϊκής ομάδας δεν δύναται να εκπληρώσει τη θητεία του, το κράτος μέλος το οποίο τον διόρισε διορίζει αντικαταστάτη το ταχύτερο δυνατό. Ο διορισμός αυτός πληροί τα κριτήρια των μερών 1 και 2 του παραρτήματος και ισχύει για το υπόλοιπο της θητείας του εν λόγω μέλους.
   Άρθρο 3
   Η παρούσα απόφαση αρχίζει να ισχύει την ημέρα δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 1 Δεκεμβρίου 2011.
      
         
            Για το Συμβούλιο
         
         
            Ο Πρόεδρος
         
         W. KOSINIAK-KAMYSZ
      
   
   
      (1)  ΕΕ L 303 της 22.11.2011, σ. 1
   
   
      ΠΑΡΑΡΤΗΜΑ
      
         ΚΑΤΑΛΟΓΟΣ ΑΠΑΙΤΗΣΕΩΝ ΠΟΥ ΠΡΕΠΕΙ ΝΑ ΠΛΗΡΟΥΝΤΑΙ ΑΠΟ ΤΟΥΣ ΥΠΟΨΗΦΙΟΥΣ
      
      ΜΕΡΟΣ 1
      ΚΑΘΕ ΓΡΑΠΤΗ ΥΠΟΒΟΛΗ ΥΠΟΨΗΦΙΟΤΗΤΑΣ ΠΕΡΙΛΑΜΒΑΝΕΙ ΤΑ ΕΞΗΣ:
      
                  —
               
               
                  περιγραφή της εκπαίδευσης, της επαγγελματικής πείρας και των σημαντικών επιτευγμάτων του υποψηφίου σχετικά με τους στόχους της δράσης και τα κριτήρια στα οποία πρέπει να ανταποκρίνονται οι πολιτιστικοί χώροι,
               
            
                  —
               
               
                  επιλογή του υποψηφίου για τη συγκεκριμένη κατηγορία εμπειρογνωσίας συνοδευόμενη από αιτιολόγηση της επιλογής αυτής.
               
            ΜΕΡΟΣ 2
      ΚΑΘΕ ΥΠΟΒΟΛΗ ΥΠΟΨΗΦΙΟΤΗΤΑΣ ΠΕΡΙΛΑΜΒΑΝΕΙ ΤΗΝ ΑΚΟΛΟΥΘΗ ΓΡΑΠΤΗ ΔΗΛΩΣΗ:
      «Δηλώνω με το παρόν ότι γνωρίζω:
      
                  —
               
               
                  τα προβλεπόμενα για τη συγκεκριμένη θέση καθήκοντα και είμαι ικανός να αφιερώνω τον ενδεδειγμένο αριθμό εργάσιμων ημερών ετησίως για την ευρωπαϊκή ομάδα,
               
            
                  —
               
               
                  ότι η συμμετοχή αυτή στην ευρωπαϊκή ομάδα δεν αποτελεί τιμητική θέση και ότι θα λαμβάνω αμοιβή για την εργασία αυτή καθώς και έξοδα ταξιδιού και διαμονής από την Επιτροπή,
               
            
                  —
               
               
                  ότι τα καθήκοντα απαιτούν ανεξαρτησία και ότι θα πρέπει να υπογράφω δήλωση ετησίως με την οποία βεβαιούται ότι δεν βρίσκομαι σε κατάσταση πραγματικής ή δυνητικής σύγκρουσης συμφερόντων, σύμφωνα με το άρθρο 8 παράγραφος 5 της απόφασης αριθ. 1194/2011/ΕΕ.».